পুজো মিটতেই BJP-র দফতরে কেন্দ্রীয় মন্ত্রী! কেন এই ঝটিকা সফর?

ওয়েব ডেস্ক: পুজো পেরোতেই রাজ্যে বেজে গেল ভোটের (Assembly Elections) দামামা। একাদশীর দিন থেকেই কার্যত ভোটের প্রস্তুতি শুরু করে দিল শাসক-বিরোধী উভয় শিবির। তৃণমূলের (TMC) তরফে যেমন এদিন পাড়ায় পাড়ায় বিজয়া সম্মিলনী পালন করার ডাক দিয়েছেন অভিষেক বন্দ্যোপাধ্যায়, তেমনই আবার বিজেপির (BJP) তরফে এদিন রাজ্যে এলেন দুই বিশেষ কার্যনির্বাহী। শুক্রবার কলকাতায় এসে পৌঁছন বিজেপির দুই নির্বাচনী পর্যবেক্ষক— কেন্দ্রীয় মন্ত্রী ভূপেন্দ্র যাদব (Bhupender Yadav) এবং ত্রিপুরার প্রাক্তন মুখ্যমন্ত্রী তথা সাংসদ বিপ্লব দেব (Biplab Deb)।

এদিন এই দুই বিজেপি নেতা বিমানবন্দর থেকে সরাসরি দলের রাজ্য নেতৃত্বের সঙ্গে বৈঠকে যোগ দেবেন বলে জানা গিয়েছে। তাঁদের সফরের মূল উদ্দেশ্য, রাজ্যে সাংগঠনিক শক্তি বাড়ানোর পাশাপাশি নির্বাচনী রূপরেখা তৈরি করা। রাজনৈতিক মহলের মতে, এ বার ২০২৬-এর নির্বাচনী ময়দানে নামার আগে কোনও ফাঁক রাখতে চাইছে না কেন্দ্রীয় নেতৃত্ব।

আরও পড়ুন: রাজ্যজুড়ে বিজয়া সম্মিলনী কর্মসূচি ঘোষণা অভিষেকের

কারণ, গত সপ্তাহেই দুর্গাপুজোর উদ্বোধন করতে কলকাতায় এসেছিলেন কেন্দ্রীয় স্বরাষ্ট্রমন্ত্রী অমিত শাহ। সেখান থেকেই কার্যত নির্বাচনী রোডম্যাপের দিকনির্দেশ দিয়ে গিয়েছিলেন তিনি। এবার তারই অঙ্গ হিসাবে পর্যবেক্ষক নিযুক্ত হলেন ভূপেন্দ্র ও বিপ্লব। সূত্রের খবর, ভোটের আগে রাজ্যে তাঁদের আরও ঘন ঘন আসা-যাওয়া চলবে।

রাজ্যে নির্বাচনের আগে বিজেপির সর্বভারতীয় স্তরের নেতাকে পর্যবেক্ষক করে পাঠানো নতুন কিছু নয়। ২০২১ সালের ভোটে আনুষ্ঠানিকভাবে পর্যবেক্ষক না থাকলেও সাংগঠনিক ও রাজনৈতিক দায়িত্ব ভাগ করে নিয়েছিলেন শিব প্রকাশ এবং কৈলাস বিজয়বর্গীয়। সেবারও গুরুত্বপূর্ণ ভূমিকা নিয়েছিলেন ভূপেন্দ্র যাদব। তবে এ বার তাঁর দায়িত্ব আরও বিস্তৃত ও গুরুতর, এমনটাই মনে করছে রাজনৈতিক মহল।